ଅଭିନେତା ସୁଶାନ୍ତ ସିଂହ ରାଜପୁତଙ୍କ ବାନ୍ଧବୀ ରିୟା ଚକ୍ରବର୍ତୀଙ୍କ ଯେଉଁ ୩ଟି ସମ୍ପତ୍ତି ସମ୍ପର୍କରେ ପ୍ରବର୍ତନ ନିର୍ଦେଶାଳୟ ଯାଞ୍ଚ କରୁଛି ସେଥିରୁ ଗୋଟିଏ ଫ୍ଲାଟର ସନ୍ଧାନ ମିଳିଛି । ଏହି ଫ୍ଲାଟଟି ମୁମ୍ବାଇର ଖାର ଅଞ୍ଚଳରେ ଏବଂ ୩୨୨ ବର୍ଗଫୁଟର ଏକ ଶୟନକକ୍ଷ ବିଶିଷ୍ଟ । ଏହାର ମୂଲ୍ୟ ୭୬ ଲକ୍ଷ ଟଙ୍କା । ଜିଏସଟି, ଷ୍ଟାମ୍ପ ଡ଼୍ୟୁଟି ଓ ଅନ୍ୟାନ୍ୟ ଖର୍ଚକୁ ମିଶାଇ ଏହାର ମୂଲ୍ୟ ୮୪ ଲକ୍ଷ ଟଙ୍କା ବୋଲି ଜଣାପଡ଼ିଛି ।
ରିୟା ଏହି ଫ୍ଲାଟଟିକୁ ୨୦୧୮ ମସିହା ପ୍ରଥମାର୍ଦ୍ଧରେ ୫୧ ହଜାର ଟଙ୍କାରେ ବୁକ୍ କରିଥିଲେ ଓ ସେହିବର୍ଷ ଏହାର ରେଜିଷ୍ଟ୍ରେସନ ହୋଇଥିଲା । ପ୍ରଥମେ ଏଥିପାଇଁ ସେ ନିଜ ଆକାଉଣ୍ଟରୁ ୧୦% ପଇଠ କରିଥିଲେ ଓ ପରବର୍ତୀ ସମୟରେ ଏଥିପାଇଁ ବ୍ୟାଙ୍କରୁ ୫୫ରୁ ୬୦ ଲକ୍ଷ ଟଙ୍କା ହୋମ ଲୋନ୍ ନେଇଥିଲେ ।
ରେଜିଷ୍ଟ୍ରେସନ ଦସ୍ତାବିଜରେ ରିୟାଙ୍କ ସହ ତାଙ୍କ ମା' ସନ୍ଧ୍ୟା ଚକ୍ରବର୍ତୀଙ୍କ ନୋମିନି ରୂପେ ରହିଛି । ରିୟା ଫ୍ଲାଟ ବୁକିଂ ନିମନ୍ତେ ୨ଥର ବିଲଡ଼ରଙ୍କ ଅଫିସକୁ ଆସିଥିଲେ । ତାଙ୍କ ପରିବାରରୁ ବାପା ଓ ମା' ଫ୍ଲାଟ ଦେଖିବାକୁ ଆସିଥିଲେ । ଏହି ଘର ୨୦୨୨ରେ ଶେଷ ହେବ ଓ ୨୦୨୩ରେ ରିୟାଙ୍କୁ ଘର ମିଳିବ ବୋଲି ଜଣାପଡ଼ିଛି । ଏହି ଫ୍ଲାଟ ସମ୍ପର୍କରେ ଇଡ଼ି ଯାଞ୍ଚ କରିଛି।
